Ondersoek afgehandel ná weermaglid glo Pta-vrou skietCarine van Staden en Johan Harmse. Foto: Via Facebook Die polisie se ondersoek is afgehandel in ŉ saak van poging tot moord wat spruit uit ŉ voorval byna twee weke gelede waarin ŉ weermaglid Carine van Staden (28), ŉ inwoner van Pretoria, glo ten aanskoue van haar verloofde en motoriste in haar bors geskiet het. Ao. Johan van Dyk, woordvoerder van die Sinoville-polisiestasie, het Woensdag aan Maroela Media bevestig al die nodige verklarings is van getuies geneem en die volledige dossier is tans by die Nasionale Vervolgingsgesag (NVG) vir beslissing. Die weermaglid is nog nie in hegtenis geneem nie. Maroela Media het vroeër berig Van Staden en haar verloofde, Johan Harmse (29), was op 10 Augustus omstreeks 18:00 van Daspoort op Harmse se BMW-motorfiets op pad na vriende in Montana toe ŉ amptelike weermagvoertuig hulle naby Wonderboom Junction skrams getref het. “Die voertuig, ŉ wit Audi, het weermagnommerplate gehad en ons het vasgestel die jong man wat dit bestuur het, is glo ŉ drywer vir een van die generaals,” het Van Staden se pa, Johan van Staden, vroeër gesê. “Die man het die motorfiets se voetrus getref waarop Carine se voete was en hy het toe net weggejaag,” het hy gesê. Harmse het ŉ Go Pro-kamera aan sy valhelm gehad, dit aangeskakel en die voertuig agterna gesit. “Die verkeerslig by die hoek van Lavenderweg en Braam Pretoriusstraat was rooi en die man moes stilhou. Carine het afgeklim en hom genader om te hoor hoekom hy weggery het. Sy het nog haar valhelm aangehad, maar dit was oop en haar gesig was sigbaar. Hy het bloot net sy deur oopgemaak en ’n pistool reguit in haar bors gedruk en haar ten aanskoue van haar verloofde en ander motoriste geskiet.” Die man het daarna glo ook sy vuurwapen op Harmse, wat nog op sy motorfiets was, gerig voordat die verkeerslig groen geword en hy weggery het. Nadat Carine in die hospitaal opgeneem is, is Harmse en haar pa na die Sinoville-polisiestasie om die voorval aan te meld. Dit was sowat ŉ uur en ŉ half ná die voorval. Die weermaglid was toe reeds daar en het, aldus Van Staden, aangevoer hy het gedink Carine en haar verloofde wou sy voertuig kaap. Hy het egter nooit amptelik ŉ klag aanhangig gemaak nie. Aanvanklik is ŉ klag van die afvuur van ŉ vuurwapen in ŉ openbare gebied en roekelose en nalatige bestuur teen die weermaglid aanhangig gemaak voordat hy op waarskuwing vrygelaat is. Die saak is intussen na poging tot moord verander. Harmse se video is na die polisie se spesialis- tegnologiese eenheid gestuur om die beeldmateriaal af te laai en as amptelike bewys te dien. Carine is intussen uit die hospitaal ontslaan en sterk goed tuis aan. “Sy ervaar nog pyn en raak vinnig moeg, maar andersins gaan dit baie goed,” het Van Staden Woensdag aan Maroela Media gesê. Die burgerregte-organisasie AfriForum het intussen Woensdag buite die Pretoria-Noordse landdroshof betoog teen sogenaamde dubbele standaarde waarmee hy sê rasvoorvalle in Suid-Afrika hanteer word. Die organisasie het in ŉ verklaring na Van Staden se voorval verwys en gesê hy het besluit om na dié landdroshof, waar die borgtogaansoek van die veelbesproke KFC-voorval aangehoor word, op te ruk omdat “wit-op-swart-aanvalle deurlopend aan die groot klok gehang word, terwyl swart-op-wit-aanvalle grootliks geïgnoreer word”.